钦定古今图书集成/明伦汇编/官常典/第025卷 > 邰
## 钦定古今图书集成/明伦汇编/官常典/第025卷 > 邰

帝尧封弃于邰。

按《诗经大雅》：“厥初生民，时维姜嫄，生民如何，克禋克
祀，以弗无子。履帝武敏歆，攸介攸止，载震载夙，载生
载育，时维后稷，诞弥厥月，先生如达，不坼不副，无菑
无害，以赫厥灵。上帝不宁，不康禋祀，居然生子，诞寘
之隘巷，牛羊腓字之，诞寘之平林，会伐平林，诞寘之
寒冰，鸟覆翼之。鸟乃去矣，后稷呱矣，实覃实𬣙，厥声”
载路。诞实匍匐，克岐克嶷，以就口食，蓺之荏菽，荏菽
斾斾，禾役穟穟，麻麦幪幪，瓜瓞唪唪，诞后稷之穑，有
相之道。茀厥丰草，种之黄茂，实方实苞，实种实褎，实
发实秀，实坚实好，实颖实栗，即有邰家室，诞降嘉种，
维秬维秠维。维𦬊。恒之秬秠，是获是亩。恒之穈𦬊，
是任是负。以归肇祀，诞我祀如何，或舂或揄，或簸或
蹂。释之叟叟，烝之浮浮，载谋载惟，取萧祭脂，取羝以
軷，载燔载烈，以兴嗣岁，卬盛于豆，于豆于豋，其香始
升，上帝居歆，胡臭亶时，后稷肇祀，庶无罪悔，以迄于
今。

〈传〉邰，《姜嫄》之国也。尧见天因邰而生后稷，故国后稷于邰，命使事天以显神，顺天命耳。〈笺〉以此成功，尧改封于邰，就其成国之家室，无变更也。〈疏〉此邰为后稷之母家，其国当自有君，所以得封后稷者，或时君绝灭，或迁之他所也。《中候握河纪》云：“尧即政七十年，受《河图》。其末云：‘斯封稷、契、皋陶赐姓号’。”注云：“或云七十二年，斯此封。”三臣止言封号，不道其时，功成即封。此言成功，盖治水毕后，地平天成之时也。稷之功成，实在尧世，其封于邰，必是尧之封矣。故此《笺》及《传》皆以为“尧。”

按《史记·周本纪》：“周后稷，名弃，其母有邰氏女，曰姜原姜原为帝喾元妃，生弃。弃为儿时，其游戏，好种麻菽，
麻菽美。及为成人，遂好耕农，相地之宜，宜谷者稼穑
焉，民皆法则之。帝尧闻之，举弃为农师，天下得其利，
有功。帝舜曰：‘弃黎民阻饥，尔后稷播时百谷’。”封弃于
邰，号曰后稷，别姓姬氏。

按《路史》：“帝喾高辛氏上妃，有骀氏曰姜嫄，清净专一
而好稼穑，衣帝衣履。帝敏居期而生弃。弃惟元子，披
颐象亢，弃之每异，嫄乃收之，爰名曰弃，而字之曰度
辰。性敷而仁，戏惟稷黍，长研耕稼，为唐天官，乃国之
漦，号后稷。”

〈注〉“漦”，与邰同，武功邰城是。

帝尧“陶唐氏，在位七十三载，召舜而命以位，正月上
日，授终于天府，而遂老焉。于是修坛河洛，择良议沈。
仲月辛日，昒明礼备，荣光出河，休气四塞。越岁仲春，
率百工沈璧于洛，且告䄠事，礼圣姑射，拜师沮洳，升
首山，道河渚，遇五老而济焉。”乃赏侯伯，封弃　帝舜
有虞氏；申锡群后，封弃百里之骀，赐姓妘氏，益命以
为公。〈按尚书尧七十载四岳荐舜又三载使陟帝位舜遂班瑞群后是时如稷契者谅已封矣至舜

特申锡之耳。玩诸书。自明稷契于唐尧为同父。故编入“宗藩。” 与他隔朝受封者别。